Նոր կառավարությունը մասնագիտորեն եւ հմտորեն զբաղված է հնի կազմաքանդմամբ: Սակայն հեղափոխության երկրորդ փուլը ենթադրում է անցում որոշակի կառուցողական աշխատանքների: Միայն կոռուպցիայի դեմ պայքարը, նախկին իշխանությունների մեղսագործությունների բացահայտումն ու պատիժը բավարար չեն երկրի զարգացման տեսլական ստեղծելու համար: Ցանկացած ժողովրդավար երկրի զարգացման համար կոռուպցիայի բացառումը, օրենքի գերակայությունը, մարդու իրավունքների եւ ազատությունների լիակատար պաշտպանությունը, այսպես թե այնպես, պարտադիր պայմաններ են՝ դրանք այն հիմքն են, որի վրա եւ կառուցվում է ժողովրդավար պետությունը: Հետեւաբար զուտ ժողովրդավար ինքնահռչակվելը դեռ գաղափար չէ: Եթե նախկինում կար իշխանությունը զավթած «ռոբասերժիկական» հանցագործ թայֆա եւ ավտորիտար վարչակարգի պայմաններում գործող մնացյալ կուսակցությունները կարող էին պարզապես ընդդիմադիր կոչվել եւ դրանով լիովին սպառել իրենց դավանած արժեհամակարգի վերաբերյալ հարցերը, ապա հիմա դա առնվազն բավարար հիմք չի կարող համարվել: